รัฐบาลไทย-ข่าวทำเนียบรัฐบาล-ประกาศเกียรติคุณบุคคลสำคัญของโลก
วันพฤหัสบดีที่ 22 สิงหาคม 2562
ประกาศเกียรติคุณบุคคลสําคัญของโลก
คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ ได้รับมอบจาก นายณัฏฐพล ทีปสุวรรณ รัฐมนตรีว่าการกระทรวงศึกษาธิการ ในฐานะประธานคณะกรรมการแห่งชาติว่าด้วยการศึกษา วิทยาศาสตร์ และวัฒนธรรมแห่งสหประชาชาติ ให้กล่าวประกาศเกียรติคุณบุคคลสําคัญของโลก
คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ ได้รับมอบจาก นายณัฏฐพล ทีปสุวรรณ รัฐมนตรีว่าการกระทรวงศึกษาธิการ ในฐานะประธานคณะกรรมการแห่งชาติว่าด้วยการศึกษา วิทยาศาสตร์ และวัฒนธรรมแห่งสหประชาชาติ ให้กล่าวประกาศเกียรติคุณบุคคลสําคัญของโลก “นายกําพล วัชรพล” ผู้มีผลงานดีเด่น ด้านการศึกษาและสื่อสารมวลชน แทน เมื่อเร็ว ๆ นี้ ในงานประกาศเกียรติคุณบุคคลสําคัญของโลก นายกําพล วัชรพล และเปิดพิพิธภัณฑ์กําพล วัชรพล ณ สํานักงานใหญ่หนังสือพิมพ์ไทยรัฐ โดยมี พล.อ.สุรยุทธ์ จุลานนท์ องคมนตรี เป็นประธาน และมีคุณหญิงประณีตศิลป์ วัชรพล ประธานกรรมการบริษัท วัชรพล จํากัด พร้อมครอบครัววัชรพล และนายชิเกรุ อาโอยากิ ผู้อํานวยการสํานักงานยูเนสโก ประจํากรุงเทพมหานคร ร่วมให้การต้อนรับ
รมช.ศึกษาธิการ กล่าวว่า กล่าวว่า “นายกําพล วัชรพล ซึ่งเป็นสามัญชนคนหนังสือพิมพ์ และเป็นชาวเอเชียเพียงคนเดียว ที่ UNESCO ประกาศยกย่องให้เป็นบุคคลสําคัญของโลก ผู้มีผลงานดีเด่นด้านการศึกษาและสื่อสารมวลชน ที่ UNESCO ร่วมเฉลิมฉลองในโอกาส 100 ปีชาตกาล พ.ศ. 2561-2562
โดยนายกําพล วัชรพล เป็นนักหนังสือพิมพ์ที่มีส่วนสําคัญในการส่งเสริมการใช้สื่อ เพื่อการเผยแพร่การศึกษาต่าง ๆ ได้อย่างรวดเร็ว เพื่อให้ประชาชนเข้าถึงข้อมูล ความรู้ผ่านสื่อหนังสือพิมพ์ และยังเป็นผู้ที่มีบทบาทส่งเสริมผลงานต่าง ๆ ที่ได้ดําเนินการมาตลอดชีวิตเป็นอเนกอนันต์ มีความสอดคล้องกับภารกิจขององค์การศึกษา วิทยาศาสตร์ และวัฒนธรรมแห่งสหประชาชาติ หรือยูเนสโก ในสาขาการศึกษาและการสื่อสารมวลชน
ในด้านการศึกษา นายกําพล วัชรพล ได้นําเงินรายได้จากการจําหน่ายหนังสือพิมพ์ จํานวนไม่น้อยกว่า 500 ล้านบาท ไปสร้างโรงเรียนในถิ่นทุรกันดาร จํานวนกว่า 100 แห่ง เพื่อให้โอกาสแก่เยาวชนของชาติ แม้ว่าโรงเรียนเหล่านี้ เมื่อสร้างเสร็จแล้วได้มอบให้เป็นโรงเรียนของรัฐ แต่มูลนิธิไทยรัฐ ยังได้อุปการะเกื้อหนุนและให้การสนับสนุนด้วยดีมาอย่างต่อเนื่อง ได้ดําเนินโครงการต่าง ๆ ไม่น้อยกว่า 20 โครงการในแต่ละปี พร้อมบริจาคเงินเพื่อซื้ออุปกรณ์การเรียนการสอนให้มหาวิทยาลัยต่าง ๆ และการประกวดวิทยานิพนธ์ระดับบัณฑิตศึกษาเพื่อยกระดับวิทยานิพนธ์
ด้านสื่อสารมวลชน นายกําพล วัชรพล เป็นผู้มีวิสัยทัศน์กว้างไกล โดยได้ดําเนินการตามปรัชญาของเศรษฐกิจพอเพียง ได้สร้างให้หนังสือพิมพ์ไทยรัฐ ทําหน้าที่สื่อสารมวลชนอย่างสมบูรณ์แบบ ในการเสนอข้อมูลข่าวสาร ปกป้องผลประโยชน์ของประชาชนและประเทศชาติ จนกระทั่งหนังสือพิมพ์ไทยรัฐได้รับความนิยมอย่างกว้างขวาง นอกจากนี้ ยังมีส่วนสนับสนุนให้วงการสื่อมวลชน เรียกร้องสิทธิเสรีภาพในการเสนอข่าวสารข้อมูล และการแสดงความคิดเห็นต่าง ๆ อย่างเสรี ตลอดจนเป็นผู้บุกเบิกนวัตกรรมใหม่ในวงการสื่อสิ่งพิมพ์หลายประการ อาทิ เป็นผู้นําระบบการพิมพ์ด้วยแสง การพิมพ์ระบบคอมพิวเตอร์ และการนําเข้าเครื่องพิมพ์ที่ทันสมัยที่สุด มาใช้ในการผลิตหนังสือพิมพ์รายวัน เพื่อให้ไปถึงผู้รับข่าวสารให้เร็วที่สุด
ผลงานของนายกําพล วัชรพล มีคุณูปการอย่างใหญ่หลวงต่อการพัฒนาการศึกษา และสื่อมวลชนของประเทศไทย ทั้งยังสอดคล้องกับแนวคิดขององค์การยูเนสโก ในด้านการส่งเสริมการเข้าถึงการศึกษาอย่างมีคุณภาพให้แก่คนทุกคน และการส่งเสริมเสรีภาพของสื่อ ในโอกาสที่องค์การยูเนสโกได้ประกาศยกย่องให้นายกําพล วัชรพล เป็นบุคคลสําคัญทางประวัติศาสตร์ และร่วมเฉลิมฉลองวันครบรอบ 100 ปี ชาตกาล ในปีนี้ จึงนับว่าเป็นการเชิดชูเกียรติ นายกําพล วัชรพล และยังเป็นโอกาสให้มูลนิธิไทยรัฐได้สืบสานปณิธานของนายกําพล วัชรพล ทั้งในด้านการพัฒนาการศึกษาและการสื่อสารมวลชนอีกด้วย"
กลุ่มประชาสัมพันธ์ สร.ศธ. : รายงาน